铁拐李度金童玉女・青天歌
作者：贾仲明
朝代：元

paragraphs: 真仙聚会瑶池上，仙乐和鸣鸾凤降，鸾凤双飞下紫霄，仙鹤共舞仙童唱。
仙童唱歌歌太平，尝得蟠桃寿万龄。
瑞霭祥光满天地，群仙会里说长生。
长生自知微妙诀，番口开门应难说。
不妨泄漏这玄机，惊得虚空长吐舌。
舌端放出玉毫光，辉辉朗朗照十方。
春风只在花梢上，何处园林不艳阳？艳阳时节采灵苗，莫等中秋月色高。
颠倒离男逢坎女，黄婆拍手喜相招。
相招相唤配阴阳，密雨浓云入洞房。
十载灵胎生个子，倒骑白鹿上穹苍。
穹苍颢气罡风健，吹得璇玑从左转。
三辰万象总森罗，三界仙官朝玉殿。
玉殿金阶列众仙，蟠桃高捧献华筵。
仙洒仙花映仙果，长生不老亿千年。
(正末唱)。